ՄԱՍԻՍԻ ՔԱՂԱՔԱՊԵՏ ԴԱՎԻԹ ՀԱՄԲԱՐՁՈՒՄՅԱՆԻ ՈՒՂԵՐՁԸ ՄԵԾ ԵՂԵՌՆԻ 104-ՐԴ ՏԱՐԵԼԻՑԻ ԱՌԹԻՎ

Ապրիլի 24-ին աշխարհասփյուռ հայությունը նշում է Հայոց Ցեղասպանության 104-րդ տարելիցը:  
1915 թվականի Ցեղասպանությունը դարձավ հայ ժողովրդի մեծագույն ողբերգությունը, դարձավ հայոց պատմության ամենացավոտ էջը:  
Այն նաև եղավ մարդկության և մարդկային կյանքի դեմ գործված մեծագույն հանցանքներից մեկը, որը չստանալով համարժեք գնահատական` նախադեպ դարձավ նոր ոճրագործությունների:  
Ցեղասպանության դառը հիշողությունները խորը սպիներ են թողել հայ ժողովրդի պատմական գիտակցության մեջ, սակայն այդ հիշողությունները երբեք ատելությամբ ու չարությամբ չեն պատել հայ ժողովրդի ոգին: Հայ ժողովուրդը պայքարել և պայքարում է հանուն ճշմարտության, պայքարում է որպեսզի Հայոց Ցեղասպանությանը տրվի քաղաքական ու իրավական գնահատական, և յուրաքանչյուր հայ ապրում է այն գիտակցումով ու հավատով, որ հաստատ գալու է այդքան սպասված օրը: Պատմությունը չի կարող հերքել այն, ինչ գրված է հայի աչքերում:  
Այսօր կրկին Ծիծեռնակաբերդի հուշահամալիրում բյուրավոր հայեր ոգեկոչելու են մեր սուրբ նահատակների՝ 1,5 մլն անմեղ զոհերի հիշատակը և վերստին ասելու՝  
ՀԻՇՈՒՄ ՈՒ ՊԱՀԱՆՋՈՒՄ ԵՆՔ:  
ՀԻՇԱՏԱԿՆ ԱՐԴԱՐՈՑ ՕՐՀՆՈՒԹՅԱՄԲ ԵՂԻՑԻ: